Həzrət Əbdül-Bəhanın izhar etdiyi əlavə dualar

İlahi! Bu ailəyə bərəkət ver və ona həm bu, həm də o biri dünyada xoşbəxtlik əta et. Bu görkəmli şəxsə insan aləminə ən böyük xidmət olan bütün bəşəriyyətin birliyinə xidmətdə təyid ver ki, o bu dünyada Sənin razılığına nail olsun və bu nurlu əsrdə İlahi feyzlərin dalğalanan dənizindən səxavətli bir pay əldə etsin.

—Həzrət Əbdül-Bəha

\* \* \*

Odur Allah.

Sən ey Mehriban Rəbb! Özünün ən böyük hidayətinlə ürəkləri nurlandır. Öz ən şad müjdələrin vasitəsilə qəlbləri dirilt. Sənin işığına baxmağı lütf etməklə gözləri işıqlandır. Sənin nidanı eşitdirməklə qulaqları eşidən et. Bizi Öz müqəddəslik Mələkutuna daxil olmağa qabil eylə və Müqəddəs Ruhun nəfəsilə bizi dirilt. Bizə əbədi həyat ver və səmavi kamilliklər bəxş eylə. İlahi! Həyatımızı Sənin xatirinə qurban et və bizə yeni ruh bəxş eylə. Bizə səmavi qüvvə bağışla və bizə əbədi sevinc bəxş eylə. İnsan aləminə xidmət etmək üçün bizə təyid ver. Ürəkləri bir-birinə bağlayaraq bizi razılıq vəsiləsi et. İlahi! Bizi qəflətimizdən oyat, bizə hikmət və anlayış əta eylə ki, biz Sənin Kitabının sirlərini açaq və Sənin Sözlərində gizli qalmış gizlinləri aşkara çıxaraq. Sən Qüdrət Sahibisən. Sən Əta Edənsən. Sən həmişə Mehribansan.

—Həzrət Əbdül-Bəha

\* \* \*

Odur Allah.

Ey Pərvərdigar! Vaşinqtona xoşbəxtlik və bərəkət bəxş eylə. O torpağı dostların üzündən saçılan şüalarla nurlandır, o bölgəni uca cənnətə çevir, o torpaq yerini hər cür qızılgül bağı üçün həsəd yeri et. Dostlara yardım eylə və onların sayını çoxalt. Ürəkləri ilham camları, qəlbləri işıq məşriqləri et. Beləcə o bölgə heyran edici cənnətə çevrilsin və o ölkə müşk ətri saçsın.

—Həzrət Əbdül-Bəha

\* \* \*

Odur Allah.

Siz ey Allahın uşaqları! Allaha şükür edin ki, bu fidan yaşlarında siz İlahi Mələkuta daxil olmusunuz. Allahın nemət və bəxşişi sizi əhatə etmişdir. Siz hələ uşaq ikən O sizi fərqləndirdi və seçdi. Siz Onun sirləri ilə tanış oldunuz, halbuki daha yetkin yaşlılar bundan məhrum qaldılar. Bu ancaq ilahi bir bəxşişdir. Ona görə də Allaha şükür edərək deyin:

Ey Şəfqətli Allah! Ey Ordular Rəbbi! Sənə həmd olsun ki, Sən bu uşaqları böyüklər və yetkinlərdən üstün tutdun və onlara Özünün xüsusi lütflərini bəxş etdin. Sən onları hidayət etmisən. Sən onlara mehriban olmusan. Sən onlara nuranilik və ruhanilik əta etmisən. Bizə Öz təyidini ver ki, biz böyüyəndə Sənin Mələkutuna xidmətlə məşğul olaq, başqalarının təlim-tərbiyəsinə səbəb olaq, şölə saçan çıraqlar kimi yanaq və parlaq ulduzlartək işıq saçaq. Sən Əta Edən, Bəxş Edən və Şəfqətlisən.

—Həzrət Əbdül-Bəha

\* \* \*

Odur Allah.

Həmd olsun Sənə, Ey Mənim Rəbbim, ey mənim Rəbbim! Ürəyimin dərinliyindən, batini varlığımdan, zatımdan əslindən, həyatımın özəyindən gələn nida ilə Səni çağırıram. Mən zahirimdən və batinimdən, sümüklərimdən, ətimdən və qanımdan, qəlbimdən və ürəyimdən, dilimdən və qələmimdən Sənin seçilmişlərinə olan məhəbbətimin atəşindən alovlanmış halda, Sənin yolunda həyatlarından keçmiş, Sənin məhəbbətin xatirinə özlərini, Səni arzulamaqda qanlarını fəda etmiş sevimlilərin üçün həsrətdən çılğına dönmüş halda Səni anıram. Onlar özlərini oxlara hədəf edənlər, mizraqın polad ucluğunu şirin bilənlərdir, Sənin Sözünü ucaltmaq üçün başlarının nizəyə taxılmasını, ürəklərinin parçalanmasını arzu edənlərdir, onlar Sənin gözəlliyinə pərəstişdən, Sənin liqana can atmaqdan, Sənin məhəbbətinin həsrətindən və Sənin əzəmətini atəşlə tərənnüm etməkdə Sənin cənnətinə cəzb olunmaq, Sənə sədaqət dənizində qərq olmaq üçün yananlardır.

Onların arasında Sənin adlar səltənətində Əli Əsğər adlandırdığın bu gənc vardı, yaraşıqlı və şirin, amma sifətlər səltənətində Sən onu Əli Əkbər etdin. Çünki o, ey mənim Allahım, Sənin fəzlinin saqisinin əllərində bəxşişlər camından içəndə Sənə məhəbbətin qırmızı şərabından məst oldu və orada onun ürəyinin üfüqündən Səni tanımağın parlaq şüaları saçıldı. Sonra o Səni arzulamaq şərabı ilə vəcdə gəldi, Sənə can atdığı üçün şəhidlik meydanına tələsdi və Sənin yolunla gedərək toy gecəsi bəy otağından qaçdı, rahatlıq və nəşəsini bəla və ağrı yeri üçün tərk etdi, izzət və şərəf məqamından zillət və həqirliyin dərinliyinə atıldı.

Sonra isə Sənin yaratdıqların arasında ən pisinin əmri ilə, o sığallı və incə yanağını tökülən qanı ilə qızartdı, ürəyinin qanı ilə dəstə saçlarını boyadı. Sonra o, toy gecəsi üçün geydiyi nəfis naxışlı libasını qana batmış qara libasa dəyişdi, təhlükəsiz səadət yatağı əvəzinə xor baxılan və ələ salınanların səfalət və binəsiblik torpağında salınmış yatağına uzandı. O bunu Sənin izzət səmana, və Sənin Əbha məclisinə can atdığı üçün etdi. Sonra onlar onun Sənin məhəbbət əlamətlərinlə sevinən sinəsini yardılar və Sənin eşqinlə alovlanmış ürəyini yırtdılar; və Sənin yolunda onlar öz nifrət oxlarını onun gözəl, açıq sinəsinə yağdırdılar və Sənə olan məhəbbətinə görə nəcib bir başı amansız qılıncla vurdular.

Sonra onlar onun başını zalımın mizraqına taxdılar və onu yuxa ürəkli, məzlum anasına və vüqarlı, kədərli nişanlısına apardılar. Onların ürəklərini vəhşətə salmaq və daha betəri ilə onları qorxutmaq üçün – imanlarında tərəddüdə düşsünlər və Sənin həqiqət yolunda, düz gedən yolunda büdrəsinlər deyə, onların böyük evinin həyətinə atdılar.

Həmd olsun Sənə, ey mənim Rəbbim, ki Sən onların ürəklərini Sənə məhəbbətdə möhkəm saxladın. Onlar o nəcib başı götürdülər və o qiymətli nəsnəni (varlığı) Sənin yaratdıqların arasında ən amansızlara qaytarmaq üçün evdən çıxardılar və onlara dedilər: “Allah eləməsin! Biz Allahın yolunda fəda etdiyimiz başı geri götürməyəcəyik. Biz daha onu, o gizli cövhəri, Allaha məhəbbət xatirinə fəda etdiyimiz o qorunan və hifz olunan gövhəri istəməyəcəyik. Ah, qoy bu gözəl baş atların dırnaqları altında yox olsun! Qoy qəddarların atları onu əzib torpağa çevirsin!”

Ey mənim Rəbbim! Bu şəhidi Öz Mələkutunun qəhrəmanı eylə, Öz uca səltənətlərində onu qüdrətli bir sütun və Sənin parlaq səmanda onu işıq saçan bir ulduz et.

—Həzrət Əbdül-Bəha

\* \* \*

İlahi, İlahi! Mən Sənə tərif deyir və Sənə yalvaran və dua edən bu aciz kənizinə, bu kölənə bəxş etdiyin lütflər üçün Sənə şükür edirəm, çünki Sən onu Düz Yola hidayət etdin, onu nurlu Mələkutuna istiqamətləndirdin, onun qulaqlarını dünyanın ortasında Öz uca Çağırışına yönəltdin və hər şey üzərində Sənin ali hakimiyyətinin zühuruna şəhadət verən əlamətlərini onun gözləri qarşısında açdın.

Ey mənim Rəbbim! Mən bətnimdə olanı Sənə həsr edirəm. Qoy bu uşaq Sənin Mələkutunda alqışlansın, Sənin fəzl və kərəminlə bərəkətlənsin, Sənin təlim-tərbiyə qalanda böyüsün və inkişaf etsin. Həqiqətən, Sən Ən Səxavətli və bol fəzl Sahibisən.

—Həzrət Əbdül-Bəha

\* \* \*

İlahi! Sən Özün əta etdin, Özün də Özünə geri çağırdın. Sən nəyi istəmisənsə, ona riayət olunmalıdır və Sənin əmr etdiyin hər şey hikmətin cövhəridir. Mən Sənin hökmünlə razıyam və Sənin sınaqlarına can atıram və Sənin himayənə əminəm.

Ey Allah, mənim Allahım! Mənim layiqli səbirlə və hər bir ağır bədbəxtlik altında dözümlülüklə ürəyimi aç. Mənə ruh möhkəmliyi bəxş et, İlahi və lütf eylə ki, iradələrini Sənin hökmünə təslim edən bəndələrin arasında sayılım, o kəslər ki Səndən gələn hər sınağa səbirlə dözürlər, imtina yolundan başqa bir yolla getmirlər, nə qədər böyük olsa da heç bir dərd onları kədərləndirmir. Sən, həqiqətdə, Kəramət Sahibi, Şəfqətli və Mərhəmətlisən.[[1]](#footnote-1)

—Həzrət Əbdül-Bəha

\* \* \*

Ey mənim Allahım! Həqiqətən, Ədalət çadırı bu Müqəddəs Torpağın şərqində və qərbində qurulmuşdur. Biz gücünü təbəələrinin rahatlığı və bütün insanların rifahı üçün istifadə edən bu ədalətli hakimiyyət və müzəffər hökumətin gəlişi üçün sənə təriflər söyləyir və şükür edirik. Ey Allah, İngiltərənin Kralı böyük imperator V Corca Öz əbədi fəzlin və ilahi təyidlərinlə yardım et. Öz köməyin, hifzin və mühafizənlə onun qoruyucu kölgəsini bu möhtərəm torpağın üzərində saxla. Həqiqətən, Sən Qüdrət Sahibi, Ən Uca, Ən Calallı və Ən Kəramətlisən.

—Həzrət Əbdül-Bəha

\* \* \*

Ya Rəbb!

Bu zərif fidanı Sənin çoxsaylı nemətlərinin bağında ək, onu Öz inayət çeşmələrindən suvar və izin ver ki, o Sənin lütf və fəzlinin yağmurları ilə böyüyüb gözəl bir bitkiyə çevrilsin.

Sən Qüdrətli və Qüvvətlisən.

—Həzrət Əbdül-Bəha

\* \* \*

O Əbhadır!

Ey mənim mərhəmətli Rəbbim! Bu Sənin razılıq bağında bitmiş bir sünbülçiçəyi və irfan bağında çıxmış bir budaqdır. Onu daim və hər vaxt Sənin canlandırıcı nəsiminlə təravətləndir, ey kəramət Rəbbi və Öz lütflərinin buludlarından yağan yağmurlarla onu yaşıl, təravətli və çiçəklənən eylə, Sən ey mehriban Rəbb!

Həqiqətən, Sən Ən Calallısan.

—Həzrət Əbdül-Bəha

\* \* \*

Odur Allah!

Sən ey mehriban Rəbb! Biz yoxsul, möhtac və əhəmiyyətsiz uşaqlarıq, amma Sənin səmavi yağışınla qol-budaq atmış bitkilərik və Sənin ilahi baharında çiçək açan fidanlarıq. Bizi Öz mərhəmət buludlarının yağmurları ilə təravətli və yaşıl et; Sənin gözəl hədiyyələrinin günəşinin şüaları ilə bizim böyüməyimizə və inkişafımıza kömək et, Həqiqət çəmənliklərindən əsən canlandırıcı nəsimlə bizi təravətləndir. Bilik bağında meyvələrlə dolu büsatlı ağaclar, əbədi xoşbəxtlik üfüqündə işıq saçan parlaq ulduzlar və bəşəriyyətin üzərinə işıq salan çıraqlar olmağı əta eylə.

Ya Rəbb. Əgər Sənin nəvazişin bizə lütf edilsə, bizim hər birimiz bir qartal kimi bilik zirvəsinə uçardıq, amma əgər tək buraxılsaq, biz tükənib gedər, ziyan və məyusluğa düşərdik. Biz kim oluruqsa olaq, Səndənik və Sənin astananda sığınacaq axtarırıq.

Sən Bəxşedən, Kəramətli və Mehribansan.

—Həzrət Əbdül-Bəha

\* \* \*

Odur Allah!

Sən ey Pak Allah! Qoy Sənin hidayət axınından törəmiş bu fidanlar Sənin mərhəmət buludlarının yağmurları ilə canlı və yaşıl olsunlar; Sənin təklik çəmənliklərindən əsən xəfif nəsimlərlə onları canlandır və Həqiqət Günəşinin şüaları ilə onların dirçəlməsinə izin ver ki, onlar davamlı böyüsünlər və çiçəkləsinlər, çiçəkləyib meyvə versinlər. Ya Rəbb Allah! Onların hər birinə anlayış bəxş et; onlara güc və qüvvət bağışla və qoy Sənin İlahi yardım və təyidini əks etdirsinlər ki, insanlar arasında fərqlənsinlər. Sən Qüdrətli və Qüvvətlisən.

—Həzrət Əbdül-Bəha

\* \* \*

Ya Rəbb!

Bu Mələkut qızına kömək et ki, hər iki dünyada ucalsın; bu fani torpaq dünyasından və ürəklərini ona bağlayanlardan üz çevirsin, onu ölümsüzlük dünyası ilə ünsiyyət və yaxın bağlılığa qabil eylə. Ona səmavi qüvvə ver və onu Müqəddəs Ruhun nəfəsi ilə gücləndir ki, Sənə xidmətə qalxsın.

Sən Qüdrətlisən.

—Həzrət Əbdül-Bəha

\* \* \*

Sən ey mehriban Rəbb!

İzin ver ki, bu ağaclar Əbha Cənnətinin bəzəyinə çevrilsinlər. Öz səmavi nemətinlə onları böyüt. Onları təravətli və yaşıl eylə və onların üzərinə cənnətin şehlərini sal. Onları parlaq gözəllik libası ilə bəzə və başlarına gözəl çiçəklərdən çələng qoy. Onları nəfis meyvələrlə bəzə və öz şirin rayihələrini onların üzərinə əsdir.

Sən Bəxşedən, Mehriban, Ən Parlaq və Ən Nurlusan.

—Həzrət Əbdül-Bəha

\* \* \*

Odur Allah!

Ey Allah, mənim Allahım! Biz irfan südünü Sənin məhəbbət döşündən almışıq və körpə yaşında Sənin Mələkutuna daxil olmağımıza izin verilib. Gecə və gündüz Sənə yalvarıb deyirik: İlahi! Bizim qədəmlərimizi Öz Dinində möhkəm eylə, bizi Öz mühafizə qalanda qoru, bizi Sənin səmavi süfrəndən bəslə, İlahi hidayət nişanələri və dürüst əxlaqla yanan çıraqlar olmağa qabil eylə, və Sənin mələkutunun mələklərinin gücü ilə bizə yardım et. Sən ey calal və əzəmət Rəbbi olan Kəs!

Həqiqətən, Sən Bəxşedən, Mərhəmətli və Şəfqətlisən.

—Həzrət Əbdül-Bəha

\* \* \*

Sən ey ecazkar fəzl Rəbbi!

Bizə yeni bərəkətlər bəxş eylə. Bizə bahar təravəti əta eylə. Biz Sənin kəramət barmaqlarınla əkilmiş fidanlarıq və Sənin nəvazişinin suyu və torpağı ilə böyüyüb boya-başa çatmışıq. Biz Sənin lütflərinin suları üçün susuzuq və Sənin səxavət buludlarının yağmurlarından asılıyıq. Bizim ümidlərimizin doğduğu bu kiçik meşəliyi tərk etmə və Öz inayət yağışlarını ondan əsirgəmə. Qoy Sənin mərhəmət buludlarından bol yağışlar yağsın ki, bizim həyat ağaclarımız bəhrə versin və biz ürəyimizin ən əziz arzularına yetişək.

—Həzrət Əbdül-Bəha

\* \* \*

Sən ey pak Allah! Mən balaca bir uşağam; Qoy Sənin inayət döşün mənim ümid etdiyim döş olsun; izin ver ki mən Sənin məhəbbət balın və südünlə bəslənim; məni Öz İrfan ağuşunda böyüt və mən hələ uşaq ikən mənə nəciblik və hikmət bəxş eylə.

Sən ey Özünə Kifayət Edən Allah! Məni Qeyb Səltənətinin sirdaşı eylə! Həqiqətən, Sən Qüdrətli və Qüvvətlisən.

—Həzrət Əbdül-Bəha

\* \* \*

İlahi! Sənin günündə doğulan, Sənin məhəbbət döşündən bəslənən, və Sənin fəzl ağuşunda yetişən uşaqları hifz eylə.

İlahi, onlar, həqiqətən, Sənin İrfan bağında böyüyən cavan budaqlardır, onlar Sənin fəzl meşəliyində cücərən pöhrələrdir. Öz səxavətli bəxşişlərindən onlara bir pay ver, Sənin bəxşiş buludlarından yağan yağışlarla onları büsatlı və çiçəklənən eylə.

Sən, həqiqətən, Səxavətli, Rəhmli və Şəfqətlisən!

—Həzrət Əbdül-Bəha

\* \* \*

Ey Allah! Öz lütfünü əta et və bərəkətlərini bəxş eylə! Fəzlini ehsan eylə və kəramətindən bir pay ver. Qoy bu adamlar bu il ümidlərinin doğrulduğunu görsünlər. Öz səmavi yağışını yağdır və bolluq və bərəkət ver. Sən Qüvvətlisən, Qüdrətlisən.

—Həzrət Əbdül-Bəha

\* \* \*

Odur Allah!

Ey misilsiz Rəbb! Mələyi-Əlanın şüşəsində yandırdığın işığa görə, o vəfadarlıq quşunu Əbha Mələkutuna istiqamətləndirdiyin üçün Sənə həmd olsun! Sən o qiymətli çayı əzəmətli dənizə qovuşdurdun, Sən Həqiqət Günəşinin nurunun o yayılan şüasını geri qaytardın. Sən o uzaqlıq əsirini vüsal bağında qarşıladın və Səni görməyə can atanı Öz parlaq işıqlar məkanında Öz liqana yönəltdin.

Sən nəvazişli sevgi Mövlasısan, Sən intizar çəkən ürəyin son məqsədisən, Sən hər bir şəhid ruhun ən əziz arzususan.

—Həzrət Əbdül-Bəha

\* \* \*

Ey mənim Allahım, ey mənim Allahım! Həqiqətən, bu bitki meyvə gətirib və öz gövdəsi üstündə düz dayanıb. O, həqiqətən, bağbanı heyrətləndirib, həsəd aparanları narahat edib. Ey Allah, onu Öz lütf buludlarının yağmurları ilə sula və Sənin torpağında uca təpələr kimi yığılan çoxlu məhsul verməyə qadir et. Sənin Təklik Mələkutundan saçılan şüa ilə ürəkləri nurlandır və Öz fəzlinin əlamətlərini görməklə gözlərə işıq ver, Sənin səmavi bağçalarında oxuyan Öz təyid quşlarının təranələrini eşitməklə qulaqlara həzz ver, ta ki, bu ruhlar Sənin hidayət hovuzunda susuz balıqlar olsunlar. Həqiqətən, Sən Səxavətli, Mərhəmətli, Calallı və Bəxşedənsən.

—Həzrət Əbdül-Bəha

\* \* \*

Sən ey mənim canımın və ruhumun məhbubu! Səndən başqa mənim sığınacağım yoxdur. Səhərlər Sənin zikrin və tərifindən başqa mənim səsim çıxmır. Sənin məhəbbətin məni bürüyür və sənin fəzlin kamildir. Mən ümidim Sənədir.

Ey Allahım, hər an mənə yeni bir həyat ver və hər məqam Müqəddəs Ruhun nəfəsini mənə bəxş eylə ki, mən Sənin məhəbbətində sabit qalım və böyük səadətə yetişim, aşkar nuru görüm və büsbütün sakitlik və təslimiyyət halətində olum.

Həqiqətən, Sən Əta Edən, Bağışlayan və Şəfqətlisən.

—Həzrət Əbdül-Bəha

\* \* \*

Ey Allah, mənim Allahım! Öz bəxşiş piyaləndən mənə içir və üzümü hidayət işığı ilə nurlandır. Vəfa yolunda məni möhkəm eylə, Öz əzəmətli Əhdində dəyanətli olmaqda mənə yardım et, Sənin seçilmiş bəndələrin arasında sayılmağıma izin ver. Bolluq qapılarını mənim üzümə aç, mənə nicat ver, mənim saya bilmədiyim vasitələrlə səma xəzinələrindən məni bəslə. Üzümü Sənin səxavətlilik çöhrənə döndərməyimə və tamamilə Sənə bağlanmağıma izin ver, Sən ey mərhəmətli və şəfqətli! Sənin Əhdində möhkəm və sabit dayananlara Sən Mərhəmətli və Səxavətlisən! Bütün təriflər Allaha olsun, aləmlərin Rəbbinə!

—Həzrət Əbdül-Bəha

\* \* \*

Ey mənim Allahım! Sən ey hər bir ədalətli hakimiyyətə və insaflı səltənətə daimi şöhrət və əbədi qüdrət, sabitlik və istiqrar, dayanıqlılıq və şərəf əta edən Kəs! Öz səmavi fəzlinlə öz təbəələrinə ədalətlə davranan hər bir hökumətə, öz mühafizə bayrağı altında olan yoxsullara və zəiflərə qalxan olan və səlahiyyəti Səndən gələn hər bir müstəqil hakimiyyətə kömək et.

Yalvarıram Sənə, İlahi fəzlin və üstün kərəminlə hakimiyyət çadırı geniş və əzəmətli torpaqların üstünə düşən, ədalətinin dəlilləri onun firavan və çiçəklənən diyarlarında aşkar görünən bu adil hökumətə yardım eylə, Onun qoşunlarına, ey mənim Allahım, sancaqlarını yüksəyə qaldırmaqda kömək eylə, onun sözünə və bəyanına təsir gücü əta eylə, onun torpaqlarını qoru, şərəfini artır, şöhrətini yay, əlamətlərini aç, Öz tabeedici gücün və xilqət aləmində Öz parlaq qüdrətinlə onun bayraqlarını dalğalandır.

Sən, həqiqətən, istədiyinə kömək edirsən və Sən, həqiqətən, Qüdrətli və Ən Qüvvətlisən.

—Həzrət Əbdül-Bəha

\* \* \*

Sən ey Mehriban Allah!

Amerikadan, o uzaq ölkədən, biz Müqəddəs Torpağa tələsdik və qədəmlərimizi bu Mübarək Yerə yönəltdik. Biz iki mübarək Astanaya yetişdik və onlardan intəhasız fəzl əldə etdik. Biz indi Kərmil Dağına Sənin müqəddəs bağına gəlmişik. Əksər Peyğəmbərlər bu dağın üstündən Sənə dua ilə xitab etdilər, gecə yarısı sonsuz mütiliklə Səninlə ünsiyyət etdilər.

İlahi! Biz indi bu mübarək yerdəyik. Biz Sənin sonsuz nemətlərin üçün yalvarır, nəşəli və sakit vicdan diləyirik. Biz Əhddə möhkəmlik arzu edir və son nəfəsimizdə Sənin razılığını axtarırıq.

İlahi! Günahlarımızdan keç və bol lütflərini bəxş eylə. Bizi Öz hifz pənahında qoru. Bu iki balaca uşağı hifz eylə və saxla və onları Öz məhəbbətinin qucağında bəslə.

Sən Bağışlayan, Ehtişamlı və Həmişə Mehribansan.

—Həzrət Əbdül-Bəha

\* \* \*

Sən ey bağışlayan Rəbb! Mənim mehriban anamın günahlarını bağışla, onun qüsurlarını əfv et, ona Öz pərvərdigarlıq nəzərinlə bax, Sənin Mələkutuna daxil olmağa qabil eylə.

Ey Allah! Mənim erkən həyatımdan o məni tərbiyə edib bəslədi, amma mən əziyyət və zəhmətinə görə borcumu qaytara bilmədim. Əbədi həyat verməklə və Öz mələkutunda ucaltmaqla onu mükafatlandır.

Həqiqətən, Sən Bağışlayan, Bəxşedən və Mehribansan!

—Həzrət Əbdül-Bəha

\* \* \*

Odur Allah!

Sən ey ətrafında Mələyi-Əlanın təvaf etdiyi Yerin çevrəsinə dolanan kəs! Haqq Allahın Astanasında əllərini minnətdarlıqla qaldır və söylə: Sən ey hər bir atəşli aşiqin ən ülvi arzusu! Sən ey hər bir sərgərdan ruhun Bələdçisi! Sən bu binəva bəndəyə sonsuz bərəkətlərini ehsan etdin, bu aciz və yazıq kəsi Öz təklik Astanana yönəltdin. Sən bu qurumuş dodaqlara Öz inayət sularını yaxınlaşdırdın, bu üzgün və solğun ruhu ilahi rəhmət nəsiminlə canlandırdın. Öz fəzlinlə lütfündən mənə tam bir pay bəxş etdiyin və Sənin müqəddəs Astanana[[2]](#footnote-2) yetişmək şərəfi əta etdiyin üçün Sənə şükür edirəm. Mən Sənin uca Mələkutunun nemətlərindən sonsuz bir pay diləyirəm. Mənə yardımını əta et. Fəzlanə lütfünü bəxş et.

—Həzrət Əbdül-Bəha

\* \* \*

Sən ey gözəgörünməz Dost! Sən ey bu dünya və axirətdəkilərin Məqsudu! Sən ey şəfqətli Məhbub! Bu köməksiz ruhlar sənin məhəbbətinin əsiridirlər, bu acizlər Sənin Astananda sığınacaq axtarırlar. Onlar hər gecə Səndən uzaqlığa görə ah çəkir, inildəyirlər, hər səhər şər əhlinin hücumlarından ağlayıb-sızlayırlar. Hər an onlara yeni sıxıntı gəlir və hər nəfəs dərdikcə onlar zalımın zülmündən tükənirlər. Sənə həmd olsun ki, buna baxmayaraq, onlar bir atəş məbədi kimi alışmışlar, günəş və ay kimi işıq saçırlar. Onlar Allahın Əmrində sancılmış bayraq kimi ucalırlar, rəşadətli süvari kimi meydana tələsirlər. Onlar gözəl çiçəklər kimi açılmışlar, qəhqəhə çəkən qızılgül kimi sevinclə dolublar. Ona görə də, sən Mehriban Pərvərdigar, bu müqəddəs ruhlara Öz Mələkutundan yağan səmavi fəzlinlə yardım eylə və izin ver ki, bu arınmış varlıqlar Cəbərutun əlamətlərini təzahür etdirsinlər. Sən Kərəm Sahibi, Rəhmdil, Mərhəmətli və Şəfqətlisən.

—Həzrət Əbdül-Bəha

\* \* \*

Sən ey bənzərsiz və Mehriban Rəbb! Hərçənd qabiliyyət və ləyaqət yoxdur, bəlalara dözmək son dərəcə çətindir, amma yenə də ləyaqət və qabiliyyət Sənin verdiyin lütfdür. Ya Rəbb! Bizə qabiliyyət ver, bizi layiq gör ki, biz ən yüksək dərəcədə dəyanət göstərək, bu dünya və onun insanlarından imtina edək, Sənin məhəbbət atəşini yandıraq, şamlar kimi, yaxıcı alovla yanaq və ətrimizi ətrafa yayaq. Ey Mələkutun Rəbbi! Bu boş xəyallar dünyasından bizi qurtar və bizi sonsuz aləmə götür. Bu rəzil həyatdan bizi tam azad eylə və Mələkutun bol lütfləri ilə bizə bərəkət ver. Gerçəklik kimi görünən bu heçlik dünyasından bizi qurtar və bizə əbədi həyat əta eylə. Bizə sevinc və nəşə bəxş et və bizə şadlıq və razılıq ehsan et. Ürəklərimizə təskinlik ver, ruhlarımıza sülh və sakitlik gətir ki, Sənin Mələkutuna yüksələndə Sənin hüzuruna yetişək və uca aləmlərdə sevinək. Sən Əta Edən, Bəxş Edən və Qüdrət Sahibisən!

—Həzrət Əbdül-Bəha

\* \* \*

Ey mənim əbədi Məhbubum və mənim tapındığım Dost! Mən Sənin hüzurundan daha nə qədər məhrum və Səndən uzaqlıqdan daha nə qədər üzgün qalım? Məni səmavi Mələkutunun guşələrinə apar, uca Cəbərutun görünəndə isə mənə Öz inayət nəzərini sal. Sən Ey Qüdrət Sahibi Rəbb! Məni Mələkut sakinlərindən say. Bu fani dünya mənim məskənimdir; mənə məkansızlıq aləmlərində məskən ver. Mən bu yer aləminə mənsubam; mənim üzərimə Öz parlaq işığının təcəllilərini saç. Mən bu torpaq dünyasında sakinəm; məni Öz səmavi aləminin sakini eylə, ta ki mən həyatımı Sənin yolunda qoyum və ürəyimin arzusuna çatım, başımı ilahi lütf tacı ilə bəzəyim və “Ey Allahın Bəhası, Əbha” deyə qalibiyyət səsini ucaldım!”

—Həzrət Əbdül-Bəha

\* \* \*

Sən ey Mehriban Rəbb! Bunlar Sənin bir yerə toplaşmış və Sənin məhəbbətindən məst olmuş dostlarındır. Onlar Sənin gözəlliyinin şüalarından vəcdə gəlmiş və Sənin müşk ətirli zülfünün əsiri olmuşlar. Onlar ürəklərini Sənə vermiş, miskin və aciz halda Sənin yolunda sərgərdan qalmışlar. Onlar dostu və yadı atmış, Sənin birliyindən yapışmış və qarşında təzim etmişlər.

Onlar bu heçlik dünyasına mənsubdurlar; Sən onları Öz Mələkutuna dəvət etdin. Onlar məhrumiyyət və ziyan çöllərində solmuş bitkilər idilər; sən onları bilik və anlayış bağının fidanları etdin. Onların səsi susdurulmuşdu; sən onları danışdırdın. Onlar ruhdan düşmüşdülər; Sən onların üzərinə işıq saçdın. Onlar qurumuş və bəhrəsiz torpaq idilər; sən onları batini mənalar gülşəninə çevirdin. Onlar insan aləmində uşaq idilər; sən onları səmavi yetkinliyə çatdırdın.

Sən ey Mehriban Kəs! Onlara Öz hifz sığınacağın altında pənah və amanlıq ver və onları sınaq və imtahanlardan hifz eylə. Onlara Öz gözəgörünməz yardımını göndər və onlara tükənməz fəzlini əta eylə.

Sən ey Mehriban və sevgili Rəbb! Onlar bədən kimidirlər, Sən isə həyat Ruhusan. Bədənin təravəti və gözəlliyi ruhun feyzindən asılıdır. Ona görə də onlar Sənin təyidlərini gözləyir və bu yeni Zühurda Müqəddəs Ruhun saxlayıcı qüvvətini diləyirlər. Sən Qüdrətlisən. Sən Əta Edən, Ruzi Verən, Bəxş Edən və Bağışlayansan. Sən görünməz Aləmdən parlaq nur saçan Kəssən.

—Həzrət Əbdül-Bəha

\* \* \*

Ey İlahi Ruziverən! Çaşdırıcı çətinliklər baş qaldırıb və nəhəng maneələr üzə çıxıb. İlahi! Bu çətinlikləri aradan qaldır, Özünün qüdrət və qüvvətinin dəlillərini göstər. Bu məşəqqətləri yüngülləşdir və bu çətin yolda bizim cığırımızı rəvan eylə. Ey İlahi Təqdir! Maneələr aşılmazdır, bizimsə zəhmət və əziyyətimiz saysız-hesabsız sıxıntılarla qol-boyundur. Səndən başqa köməkçi yoxdur, Özündən savayı yardım edən yoxdur. Bütün ümidlərimizi Sənə bağlamışıq və bütün işlərimizi Sənin himayənə tapşırmışıq. Sən Hidayət edən və hər bir çətinliyi qaldıransan, Sən Hikmətli, Görən və Eşidənsən.

—Həzrət Əbdül-Bəha

\* \* \*

Ey Mərhəmət Allahı! Sən Ey Qüdrətli Kəs! Mən ancaq aciz bir bəndəyəm, zəif və köməksizəm, amma Sənin fəzl və lütf çadırında bəslənmişəm, Sənin mərhəmət sinəndən qidalanmışam və Sənin inayət ağuşunda boy atmışam. İlahi! Mən fəqir və möhtacam, amma hər bir möhtac da Sənin kərəminlə firavan olur, o zaman ki, hər bir zəngin əgər Sənin lütflərindən məhrum qalarsa, həqiqətən fəqir və binəsibdir.

Ey İlahi Təqdir! Bu ağır yükü daşımaq üçün mənə qüvvət bağışla, məni bu ali bəxşişi qorumağa qabil eylə, zira imtahan gücləri elə ağır, sınaqların hücumları elə şiddətlidir ki, hər bir dağ toza çevrilir, uca zirvə bir heç olur. Sən yaxşı bilirsən ki, mənim ürəyimdə Sənin zikrindən başqa bir şey yoxdur, qəlbimdə isə Sənin məhəbbətindən başqa heç nə arzulamıram. Sənin sevimlilərinə xidmət etmək üçün məni ayağa qaldır və məni Öz Astananda bəndəlikdə daimi saxla. Sən Mehribansan. Sən bol nemətlər Rəbbisən.

—Həzrət Əbdül-Bəha

\* \* \*

Ey İlahi Təqdir! Məni ayılt və məni huşyar et. Məni Səndən başqa hər şeydən qopar və məni öz camalına məhəbbətin əsiri eylə. Mənim üstümə Müqəddəs Ruhun nəfəsini əsdir və Əbha Mələkutunun çağırışını mənə eşitdir. Mənə səmavi güc əta eylə, ürəyimin ən dərin guşəsində ruh çırağını yandır. Məni qandaldan qurtar, məni hər bir bağlılıqdan azad et ki, Sənin razılığından başqa heç bir arzum qalmasın, Sənin Üzündən başqa heç nə axtarmayım, Sənin yolundan başqa bir yolla getməyim. İzin ver ki, qafili ayıldım, yatanı oyadım ki, həyat sularını susuzlara çatdırım, xəstə və naxoş olanlara ilahi dərman gətirim.

Mən həqir, miskin və fəqirəm, Sənsə mənim sığınacağım və pənahımsan, mənim dəstəyim və köməyimsən. Öz yardımını elə endir ki, hamı heyrətə düşsün. Ey Allah! Sən, həqiqətən, Qüdrətli, Ən Qüvvətli, Əta Edən, Bəxş Edən və Hər şeyi Görənsən.

—Həzrət Əbdül-Bəha

\* \* \*

Odur Allah!

Ey Allah, mənim Allahım! Üzümü Sənə tutmuşam və Sənin şəfa dəryanın suları üçün yalvarıram. Sənin insanlarına xidmət etmək və Sənin bəndələrini sağaltmaq üçün mənə fəzlinlə kömək et, İlahi. Əgər Sən mənə kömək etsən, mənim verdiyim dərman hər bir insan xəstəliyi üçün əlac olacaq, hər bir təşnə üçün həyatverici qurtum olacaq, hər bir həsrətçəkən ürək üçün sakitləşdirici məlhəm olacaq. Ey Allah, mənim Allahım! Xəstələri Sənin qüdrətinlə sağaltmaq üçün mənə kömək və yardım et. Sən, həqiqətən, Şəfaverən, Kifayət Edən, ağrı və acını qaldıran Kəssən, O Kəs ki, hər bir şeyin üzərində Hakimdir.

—Həzrət Əbdül-Bəha

\* \* \*

İlahi! Öz fəzl və inayətindən, qayğı və hifzindən, pənah və nemət və kəramətindən mənə bir qismət əta eylə ki, mənim günlərimin əvvəli sonundan fərqlənsin, ömrümün sonu Sənin bol bərəkətlərinə qapılar açsın. Qoy Sənin inayət və kəramətin hər an üstümə ensin və Sənin əfvin və mərhəmətin hər nəfəsimlə ehsan edilsin, o vaxtadək ki, Sənin ucaldılmış Bayrağının pənahverici kölgəsində mən nəhayət Tərif Sahibinin Mələkutuna gedim. Sən Bəxşedən və Daim Mehribansan və Sən, həqiqətən, fəzl və kəramət Rəbbisən.

—Həzrət Əbdül-Bəha

\* \* \*

Sən Ey Ruzi Verən, Sən Ey Bağışlayan! Bir nəcib ruh gerçəklik Səltənətinə yüksəlmiş, fani torpaq dünyasından əbədi izzət fəzasına tələsmişdir. Bu təzə gəlmiş qonağının məqamını ucalt və bu çoxdankı bəndəyə yeni və ecazkar libas geyindir.

Sən ey misilsiz Rəbb! Öz əfvini və nəvazişini ehsan eylə ki, bu ruh Sənin sirlər guşənə buraxılsın və şəfəqlər toplantısında yaxın bir dosta çevrilsin. Sən Əta Edən, Bəxş Edən, Daim Mehribansan. Sən Bağışlayan, Nəvazişli və ən Qüvvətlisən.

—Həzrət Əbdül-Bəha

\* \* \*

Odur Allah!

Sən ey Bağışlayan Rəbb! Bu bəndələr nəcib ruhlar və bu nurlu ürəklər Sənin hidayət işığınla nurlanmış və ziyalanmışdılar. Onlar Sənin məhəbbət şərabınla dolub-daşan piyalədən içmiş, Sənin irfanının təranələrinin nəql etdiyi əbədi sirlərə qulaq vermişlər. Onlar ürəklərini Sənə bağlamış, yadlıq tələsini qırmış və Sənin birliyinə yapışmışlar. Bu qiymətli ruhları Səma sakinlərinin yoldaşı eylə və onları Öz seçilmişlərinin çevrəsinə daxil et. Onları cəbərutun guşələrində Sənin sirlərini bilənlər eylə və onları nur dənizində qərq eylə. Sən Bəxşedən, Nursaçan və Mehribansan.

—Həzrət Əbdül-Bəha

\* \* \*

Ey Pərvərdigar! Sənin Astananın bəndəsinin ata və anasını Öz əfv dəryanda qərq eylə, onları hər cür günah və xətadan pak eylə və arıt. Onlara Öz əfv və mərhəmətini ehsan et və fəzlanə bağışını onlara bəxş et. Sən, həqiqətən, Bağışlayan, Daim Əfvedən və bol fəzl Əta Edənsən. Sən ey Bağışlayıcı Rəbb! Biz günahkar olsaq da, amma ümidlərimizi Sənin vəd və təminatına bağlamışıq. Biz xəta zülmətinə bürünsək də, üzümüzü daim Sənin bol əta səhərinə tutmuşuq. Öz Astanana yaraşan şəkildə bizimlə davran və Sənin Dərgahına layiq olanı bəxş et. Sən daim Bağışlayan, Əfv Edənsən və o Kəssən ki bütün qüsurlara göz yumur.

—Həzrət Əbdül-Bəha

\* \* \*

Sən ey Mehriban Rəbb! Mənim ürəyimi bütün bağlılıqlardan arıt və ruhumu sevinc müjdələrilə sevindir. Məni dost və yada bağlılıqdan azad et və Öz məhəbbətinlə məni əsir et ki, mən tamamilə Sənə bağlanım və atəşin vəcdlə dolum; ki Səndən başqa heç kəsi arzu etməyim, Səndən özgə kimisə axtarmayım, Sənin yolundan başqa yolla getməyim və yalnız Səninlə ünsiyyət edim; ki mən bir bülbül kimi Sənin məhəbbətindən heyran olum və gecə-gündüz ah çəkib, fəryad edib ağlayım və “Ya Bəhaul-Əbha” deyə hayqırım!

—Həzrət Əbdül-Bəha

\* \* \*

İlahi! Sən necə bir nemət yağmurları əta etmisən, Sən necə bir fəzl seli bəxş etmisən! Sən bütün ürəkləri tək bir ürək kimi etmisən və bütün ruhları bir ruh kimi bir-birinə bağlamısan. Sən ölü bədənlərə həyat və hiss vermisən və cansız cəsədlərə ruhun agahlığını bəxş etmisən. Mərhəmət Sahibinin Günəşindən saçılan parlaq şüalarla Sən toz dənələrinə görünən mövcudluq vermisən və təklik dəryasının dalğaları ilə Sən bu fani damcıları dalğalandırıb guruldayan etmisən.

Ey Qadir Olan, Sən saman çöpünə dağ qüdrəti vermisən və toz zərrələrini parlaq günəş nurunu əks etməyə qabil etmisən! Bizə fəzlini və lütfünü əta eylə ki, biz Sənin Əmrinə xidmətə qalxaq və yer üzünün insanları qarşısında utanmayaq.

—Həzrət Əbdül-Bəha

\* \* \*

Sən ey Qüvvətli Rəbb! Biz Sənin qüdrətinin möhkəm ovcundayıq. Sən bizim Dəstəyimiz və Köməyimizsən. Bizə zərif mərhəmətini əta et, Öz nemətini bəxş et, fəzl qapılarını aç və lütflərinin nəzərini üstümüzə sal. Qoy canlandırıcı nəsimlər üstümüzdən əssin, həsrətli ürəklərimizi canlandır. Gözlərimizi nurlandır və hər bir çiçəkli çardaq ürəklərimizin guşələrinə həsəd aparsın. Hər bir qəlbi sevindir və hər bir ruhu şad eylə. Qədim qüvvətini zahir et və böyük qüdrətini aşkara çıxar. İnsanların könül quşlarını yeni zirvələrə uçdur və qoy Sənə yaxınlar bu heçlik dünyasında Sənin Mələkutunun sirlərinə vaqif olsunlar. Addımlarımızı möhkəmləndir və bizə tərəddüd etməyən ürəklər bəxş et. Biz günahkarıq, Sən isə Daim Bağışlayansan. Biz bəndələrik, Sən isə Hökmran Rəbsən. Biz yurdsuz-yuvasız sərgərdanlarıq, Sən isə pənah və sığınacaqsan. Sənin şirin rayihələrini yaymaq və Sənin Sözünü ucaltmaq üçün bizə fəzlinlə yardım və kömək et. Binəsiblərin məqamını yüksəlt və yoxsullara tükənməz xəzinəni bəxş et. Zəiflərə Öz gücünü bağışla və acizlərə səmavi qüdrətini ver. Sən Ruzi Verənsən, Sən Fəzl Sahibisən, Sən hər şeyi idarə Edən Rəbsən!

—Həzrət Əbdül-Bəha

\* \* \*

O Ən Müqəddəs, Ən İzzətlidir.

Şəfqətli və Mərhəmətli Allahın adı ilə! Həmd olsun Allaha, aləmlərin Rəbbinə!

Ya Rəbb, mənim Allahım, mənim Pənahım və Sığınacağım! Mən Səni hətta ən ecazkar vəsf sözlərilə yaxud ən bəlağətli tərif mədhiyyələri ilə layiqincə necə zikr edə bilərəm, ey qüdrət Sahibi və Bağışlayıcı Kəs, o halda ki bir bəlağətli natiqin dilinin dolaşdığını, Sənin qüdrətli gücünün əlamətlərindən birini yaxud Sənin Özünün yaratdığın tək bir Sözü ucaltmaq cəhdində istər insan qələmindən, istərsə də insan dilindən qopan hər bir tərif ifadəsinin məhdud olduğunu bilirəm. Doğrudan da, insan zəkasının quşlarının Sənin qüdsiyyət səmana uçmaq istərkən qanadları qırılır və şəkk-şübhə hörümçəkləri Sənin irfanının ən uca zirvələrində öz nazik torlarını qurmaqda acizdir. Ona görə də, öz acizliyimi və çatışmazlığımı etiraf etməkdən başqa sığınacağım, yoxsulluq və möhtaclığın dibindən başqa məskənim yoxdur. Həqiqətən, Səni dərk etməkdə acizlik anlayışın cövhəridir, çatışmazlıqların etirafı Sənin hüzuruna yetişməyin tək vəsiləsidir, yoxsulluğu qəbul etmək həqiqi zənginliyin mənbəyidir.

İlahi! Sənin uca Astanana bəndəliyimizdə mənə və səmimi bəndələrinə fəzlinlə yardım et, Öz ilahi müqəddəsliyinə yalvarmaqda bizi qüvvətləndir və bizi Sənin təklik qapının önündə təvazökar və təslimiyyətdə olmağa qabil eylə. Addımlarımı Sənin yolunda sabit eylə, ey mənim Rəbbim və Sənin sirlər səmandan saçılan parlaq şüalarla mənim ürəyimi nurlandır. Sənin əfv və bağışlama cənnətindən əsən nəsimlərlə mənim ruhumu təravətləndir, Öz qüdsiyyət çəmənliyindən yayılan canlandırıcı nəfəslə mənim ruhumu sevindir. Üzümü Sənin birlik üfüqündən parlat və lütf et ki, Sənin səmimi bəndələrindən biri sayılım, möhkəm və dəyanətli qalan qullarından hesab olunum.

—Həzrət Əbdül-Bəha

\* \* \*

Ya Rəbb, bizim Allahımız! Biz köməksizik; Sən güc və qüvvət Rəbbisən. Biz yazığıq, Sən Qüdrət və Calal Sahibisən. Biz yoxsuluq; Sən Hər şeyə Malik, Ən Səxavətlisən. Sənin müqəddəs Astanana bəndəlikdə bizə fəzlinlə yardım et və gücləndirici fəzlinlə Səni tərif etməyin məşriqində Sənə sitayiş etməkdə bizə kömək et. Sənin yaratdıqların arasında Öz müqəddəs rayihələrini yaymağa qabil et və bəndələrin arasında Sənə xidmət etməkdə belimizi qüvvətləndir, ta ki biz bütün millətləri Sənin Ən Böyük Adına istiqamətləndirək və bütün xalqları Sənin təkliyinin möhtəşəm dəryasının sahillərinə götürək.

İlahi! Bizi dünyanın və onun insanlarının bağlılıqlarından, keçmişin xətalarından, hələ gələcəkdə olacaq bəlalardan qurtar ki, biz Sənin sözünü ən yüksək sevinc və nəşə ilə ucaltmaq üçün qalxaq və gecə-gündüz Sənin tərifini edək ki, bütün insanları hidayət yoluna səsləyək və onlara salehliyə riayəti buyuraq, Sənin birliyinin ayələrini sənin bütün xilqətin arasında oxuyaq. Sən Öz istədiyini etməyə qadirsən. Sən, həqiqətən, Qüdrətli və Ən Qüvvətlisən.

—Həzrət Əbdül-Bəha

\* \* \*

Odur Allah!

Sən ey mehriban və sevgili Rəbb! Bu dostlar Əhdin şərabından məst olublar və Sənin məhəbbət çölündə sərgərdandırlar. Onların ürəkləri Səndən uzaqlığın alovundan yanıb kül olub, və onlar Sənin calalının zühuruna can atırlar. Sənin gözəgörünməz Mələkutundan, Sənin görünməyən Aləmindən Öz fəzlinin parlaq calalını aç və Öz kəramət şüanı onların üzərinə saç. Onlara hər an yeni bərəkət göndər və onlara yeni lütflərini aç.

Ey Pərvərdigar! Biz zəifik, Sən Ən Qüvvətlisən. Biz kiçicik bir qarışqa kimiyik, Sən Calal Səltənətinin Sultanısan. Bizə fəzl və nemətini bəxş et ki, biz bir atəş yaxaq və onun işığını dünyaya yayaq, güc göstərək və bir xidmət edək. İzin ver ki biz bu qaranlıq ərzə işıq, bu müvəqqəti torpaq dünyasına ruhaniyyət gətirək. İzin vermə ki, bir an da dincələk, nə də bu həyatın keçici şeyləri ilə özümüzü çirkləndirək. Bizi hidayət süfrəsi hazırlamağa, qanımızla məhəbbət ayələri yazmağa, qorxu və təhlükəni arxada buraxmağa, bəhrəli ağaclar olmağa və bu müvəqqəti dünyada insan kamilliklərinin üzə çıxma səbəbi olmağa qabil eylə. Sən, həqiqətən, Ən Kəramətli, Ən Şəfqətli, Həmişə Bağışlayan və Əfv Edənsən.

—Həzrət Əbdül-Bəha

\* \* \*

O Əbhadır!

Ey mənim Rəbbim, Sultanım, Padşahım, Hökmdarım! Səni dilim, ürəyim və qəlbimlə çağırıb deyirəm: Sənin bu bəndəni Öz qayğı əbana, dəyişməz kömək libasına, və Öz hifz zirehinə bürü. Səni zikr etmək, Sənin məziyyətlərini insanlar arasında ucaltmaq, Sənin birliyini və müqəddəsliyini mədh edən hər bir yığıncaqda Səni vəsf və tərif etmək üçün dilini açmaq üçün ona yardım et. Sən, Həqiqətən, Qüdrətli, Qüvvəli, Ən Calallı və Öz-Özünə Var Olansan.

—Həzrət Əbdül-Bəha

\* \* \*

Ey mənim mehriban Rəbbim, Sən ey mənim ürəyimin və qəlbimin məqsudu! Dostlarına Öz inayətini bəxş eylə və onlara dəyişməz mərhəmətini əta et. Atəşli aşiqlərinə təsəlli, Sənin həsrətini çəkənlərə bir dost, təskinlikverici və sevgili münis ol. Onların ürəkləri Sənin məhəbbətinin atəşindən od tutub, onların qəlbləri Sənə bağlılıq alovundan alışıb. Onların hər biri məhəbbət qurbangahına can atır ki, həyatlarını könüllü olaraq fəda etsinlər.

Ey Pərvərdigar! Onlar Öz lütfünü ehsan et, onları düz yola yönəlt, ruhani qələbə qazanmaqda kömək eylə, onlara səmavi bəxşişlər ver. İlahi, onlara comərdliyin və fəzlinlə yardım et, Səni tanımağa həsr edilmiş yığıncaqlarda onların parlaq üzlərini hidayət çırağı eylə, Sənin ayələrinin izah edildiyi yığıncaqlarda onları səmavi nemət əlamətləri eylə. Sən, həqiqətən, Mərhəmətli, Kəramət Sahibi, bütün insanların kömək dilədiyi Kəssən.

—Həzrət Əbdül-Bəha

\* \* \*

O Ən Calallı, Ən Nurludur.

Ey Pərvərdigar, ey Bağışlayan Rəbb! Mən nə vaxtsa Sənin tərifini necə tərənnüm edə yaxud Sənə yetərincə sitayiş edə və Səni vəsf və pərəstiş edə bilərəm? Sənin hansısa dillə təqdirin qüsurdan başqa bir şey deyil, hansısa bir qələmin səni təsvir etmək cəhdi bu işdə nadanlığın dəlilidir. Dil sadəcə elementlərdən təşkil olunmuş bir alətdir; səs və nitq təsadüfi işarələrdən başqa bir şey deyil. Elə isə, dünyəvi bir səs aləti ilə mən bərabəri və ya bənzəri olmayan bir Kəsin tərifini necə söyləyə bilərəm? Mənim bütün deyə və ya axtara biləcəklərim insan zəkasının həddi ilə məhdudlaşıb və insan aləminin sərhədləri ilə əhatələnib. İnsan fikri ilahi qüdsiyyətin uca zirvələrinə necə yetişə bilər və boş xəyal hörümçəyi müqəddəslik guşələri üzərində özünün nazik bihudəlik torunu necə toxuya bilər? Gücsüzlüyümə şəhadət verməkdən və acizliyimi etiraf etməkdən başqa edəcəyim bir şey yoxdur. Sən, həqiqətən, Hər Şeyə Malik, Əlçatmazsan, anlayışı olanların dərkindən sonsuz ucasan.

—Həzrət Əbdül-Bəha

\* \* \*

Ey Pərvərdigar, Sən həmişə Bağışlayansan! Sən ey Qüdrətli Allah, Sən ey Fəzl Sahibi! Qoy Sənin bu əziz bəndələrin Sənin izzətinin kölgəsində sakin olsunlar və izin ver ki, bu biçarə və miskin kəs Sənin mərhəmət civarında inkişaf etsin və çiçəklənsin. Ona Sənin liqa piyaləndən içir və Mübarək (Tuba) Ağacın kölgəsində sakin olmasına izin ver. Ona Sənin hüzuruna yetişmək şərəfi əta et və ona əbədi səadət bəxş eylə. Bu nəcib ruhun qalan qohumlarına əziz atalarının izi ilə getməkdə, bütün insanlar arasında onun xasiyyətini və davranışını göstərməkdə, Sənin yolunla getməkdə, Sənin razılığını axtarmaqda və Sənin tərifini söyləməkdə fəzlinlə yardım et. Sən Mehriban Allah və Kəramət Mövlasısan.

—Həzrət Əbdül-Bəha

\* \* \*

Sən ey bənzərsiz Allah! Biz sənin müti bəndələrinik, Sən isə Calal Sahibisən. Biz günahkarıq, Sən isə Həmişə Bağışlayansan. Biz əsir, fəqir və həqirik, Sən isə bizim sığınacağımız və köməyimizsən. Biz kiçicik qarışqa kimiyik, Sən isə ən yüksək fəzadakı taxtın həşəmət Rəbbisən. Bizi qoru, fəzlinin bir nişanəsi kimi, Öz himayə və yardımını bizdən əsirgəmə. İlahi! Sənin imtahanların doğrudan, şiddətlidir və Sənin sınaqların polad bünövrələri dağıdar. Bizi hifz eylə və möhkəmləndir; bizim ürəklərimizi sevindir və şad eylə. Sənin müqəddəs Astananda Əbdül-Bəha kimi xidmət etməkdə bizə fəzlinlə yardım et.

—Həzrət Əbdül-Bəha

\* \* \*

Odur Allah.

Ey Allah, mənim Allahım! Tam mütilik və coşqu, təvazö və sədaqətlə dilim və ürəyimlə, ruhum və qəlbimlə, ağlım və şüurumla Sənə yalvarıram, Sənin işıqlı səhərin açılanda Sənin pənahının kölgəsinə tələsmiş, Sənin təhlükəsiz sığınacağına və əzəmətli qalana pənah gətirmiş bu ailə üçün bütün arzulardan ən əzizini ehsan et, bütün əməllərdən ən təriflisini bütün şərəf və kamilliyi, lütf və gözəlliyi, firavanlıq və nicatı nəsib et. Həqiqətən, bu ruhlar Sənin çağırışına qulaq veriblər, Sənin Astanana yaxınlaşıblar, Sənin məhəbbət odunla alovlanıblar və Sənin müqəddəslik nəfəsinlə məst olublar. Onlar Sənin Əmrinə xidmətdə sabit, Sənin üzün qarşısında təvazökar və Sənin qoruyucu kölgəndə nəcib olublar. Onlar Sənin insanların arasında Sənin adını daşımaqla və bəndələrin arasında Sənin zikr etməklə tanınmışlar.

Ey Allah, mənim Allahım! Onları qədim izzətinlə ucalt, Əzəmət Səltənətində onları şərəfləndir və bu əzəmətli Gündə Öz lütflərinin qoşunu ilə onlara yardım et. Ya Rəbb, mənim Allahım! Onların bayrağını yüksəyə qaldır, Öz hifzindən onlara bol pay əta et, əlamətlərini hər yana yay, işıqlarını artır ki, onlar Sənin çoxlu lütflərinin çırağına bir şüşə, Sənin inayət və nemətlərini yayan olsunlar.

Ya Rəbb, mənim Allahım! Onların yalnızlığında həmdəmi ol, narahat anlarında onları Öz köməyinlə əhatə et. Onlara Öz Kitabını burax, Öz hədiyyə və bəxşişlərindən bolluqla ehsan eylə. Sən, doğrudan, Qüdrətli, Qüvvətli, Fəzilətli, Kəramətlisən və həqiqətən, Sən Mərhəmətli və Şəfqətlisən!

—Həzrət Əbdül-Bəha

\* \* \*

Ey kərəmi böyük, fəzli bol Rəbbim,

Ürək və qəlbimin sirlərindən ey vaqif Rəbbim!

Səhərlər qəlbimin tək munisi Sənsən

Yanğı və binəsibliyimi bilən tək Sənsən.

Bir anlıq zikrini dadan bir ürək

Sənin qəmindən başqa dost axtarmaz

Səninçün kül olmayan ürək qan olsun

Səninçün ağlamayan göz qoy kor olsun!

Zülmət gecələrdə Ey qüdrət Rəbbi

Sənin zikrin ürəyimdə parlaq çıraqdır.

İnayətinlə ürəyimə ruhunu üfür

Lütfünlə əzəldən olmayan əbədi olsun.

Baxma bizim ləyaqət və dəyərimizə

Ey kəramət Rəbbi, məgər ki, yağdırdığın bol fəzlinə bax.

Uçuşu zəif qol-qanadı sınıq bu quşa

Öz kərəmindən qol-qanad ehsan et.

—Həzrət Əbdül-Bəha

\* \* \*

1. Yeni doğulmuş uşağının ölümü ilə bağlı duanı alan şəxs üçün nazil olmuşdur. [↑](#footnote-ref-1)
2. Həzrət Bəhaullahın Məqamına istinad [↑](#footnote-ref-2)